“ท่านจะตักน้ำจากบ่อแห่งความรอดพ้นด้วยความยินดี”

ความเมตตาของพระเจ้าในพิธีกรรม

Lectio : พระเจ้าตรัส

มัทธิว 9:27

ขณะที่พระเยซูเจ้ากำลังเสด็จออกจากที่นั่น คนตาบอดสองคนตามพระองค์ไป ร้องตะโกนว่า “โอรสของกษัตริย์ดาวิดโปรดเมตตาเราเถิด” เมื่อเสด็จมาถึงบ้าน คนตาบอดเข้ามาเฝ้าพระองค์ พระเยซูเจ้าจึงตรัสถามว่า “ท่านเชื่อว่าเราทำเช่นนั้นได้หรือ” เขาทั้งสองตอบว่า “เชื่อ พระเจ้าข้า” พระองค์จึงทรงสัมผัสตาของเขา ตรัสว่า “จงเป็นไปตามที่ท่านเชื่อเถิด” แล้วตาของเขาทั้งสองคนก็เริ่มมองเห็น พระเยซูเจ้าทรงกำชับเขาอย่างเข้มงวดว่า “ระวัง อย่าบอกให้ใครรู้เรื่องนี้” แต่เมื่อทั้งสองคนออกไปก็ประกาศเรื่องของพระองค์ทั่วแคว้นนั้น

เอเฟซัส 2:4

### พระเจ้าประทานความรอดพ้นในองค์พระคริสตเจ้า

### ท่านทั้งหลายตายแล้วเพราะการล่วงละเมิดและเพราะบาป ครั้งหนึ่งท่านเคยดำเนินชีวิตตามโลกียวิสัย อยู่ใต้อำนาจเทพนิกรเจ้าผู้ปกครองชั้นบรรยากาศคือจิตที่ทำงานอยู่ในมนุษย์ที่ไม่ยอมเชื่อฟัง เราทุกคนก็เคยประพฤติเช่นนี้ในอดีต ปล่อยตนตามราคตัณหา ปฏิบัติตนตามความต้องการและความคิดโดยธรรมชาติฝ่ายต่ำเราจึงน่าจะถูกพระเจ้าลงโทษเช่นเดียวกับคนอื่น แต่พระเจ้าทรงเปี่ยมด้วยพระเมตตา ทรงสำแดงความรักยิ่งใหญ่ต่อเรา เมื่อเราตายไปแล้วเพราะการล่วงละเมิด พระองค์ก็ทรงบันดาลให้เรากลับมีชีวิตกับพระคริสตเจ้า ท่านได้รับความรอดพ้นก็เพราะพระหรรษทาน พระเจ้าโปรดให้เรากลับคืนชีพพร้อมกับพระคริสตเยซู โปรดให้เรามีที่นั่งในสวรรค์พร้อมกับพระคริสตเจ้า เพื่อจะทรงแสดงพระหรรษทานอันอุดมเหลือล้นของพระองค์แก่มนุษย์ทุกยุคสมัยในอนาคต โดยทรงพระกรุณาต่อเราในพระคริสตเยซู ท่านได้รับความรอดพ้นเพราะพระหรรษทานอาศัยความเชื่อ ความรอดพ้นนี้มิได้มาจากท่าน แต่เป็นของประทานจากพระเจ้า มิได้มาจากการกระทำใด ๆ ของท่าน เพื่อมิให้ใครโอ้อวดตนได้ เราเป็นผลงานของพระองค์ ถูกสร้างมาในพระคริสตเยซูเพื่อให้ประกอบกิจการดี ซึ่งพระเจ้าทรงกำหนดล่วงหน้าให้เราปฏิบัติ

เข้าใจความหมายของพระวาจา

พิธีมิสซา ซึ่งเป็นการระลึกถึงการเทศน์สอนของพระคริสตเจ้าในวจนพิธีกรรม และระลึกถึงการสิ้นพระชนม์ของพระองค์ในพิธีรับศีลมหาสนิท ยังเป็นการระลึกถึงความเมตตาของพระเจ้าอีกด้วย นี่คือสถานที่ซึ่งเราไม่เพียงระลึกถึงความเมตตาของพระคริสตเจ้า แต่ยังได้รับ สัมผัส และกลืนลงไป พ่อจะกล่าวถึงองค์ประกอบเพียงบางอย่างที่เกี่ยวข้องโดยตรงกับหัวข้อความเมตตา โดยเริ่มต้นจากในพิธีมิสซา จากนั้นจะกล่าวถึงในปีพิธีกรรม

1. ความเมตตาของพระเจ้าในพิธีรับศีลมหาสนิท

 มิสซาทุกครั้งเริ่มต้นด้วยการแสดงความสำนึกผิด องค์ประกอบที่เก่าแก่ที่สุดของทุกพิธีกรรมของพระศาสนจักรคือการสวดภาวนา “ข้าแต่พระเจ้า ทรงเมตตาเทอญ (Kyrie eleison)” น่าเสียดายที่เราเข้าใจเนื้อหาสาระดั้งเดิมของคำวิงวอนนี้น้อยลง เหมือนกับทุกสิ่งที่เราทำกันเป็นประจำจนเคยชิน

 เราเข้าใจคำว่า Kyrie eleison นี้อย่างไร คำนี้อาจแปลได้ตามคำสอนในพระคัมภีร์ว่า “พระเจ้าข้า ขอให้ความอ่อนโยนแห่งพระเมตตาของพระองค์ลงมายังเรา” เราเห็นได้ว่าพระเจ้าตรัสเกี่ยวกับประชากรของพระองค์อย่างไรในหนังสือประกาศกเยเรมีย์ “เรารู้สึกสงสารเขา เราจะแสดงความกรุณาต่อเขาอย่างแน่นอน พระเจ้าตรัส” (ยรม 31:20) เมื่อคนป่วย คนโรคเรื้อน และคนตาบอด ร้องเรียกพระเยซูเจ้าว่า “โอรสของกษัตริย์ดาวิด โปรดเมตตาเราเถิด” (มธ 9:27) เขาไม่ได้หมายความว่า “ให้อภัยเราเถิด” แต่บอกว่า “สงสารเราเถิด” พิธีโปรดศีลอภัยบาปจะจบลงด้วยการรับรองว่าเราจะได้รับความเมตตา “ขอพระเจ้าผู้ทรงสรรพานุภาพทรงเมตตาเรา อภัยบาปของเรา และนำเราไปสู่ชีวิตนิรันดร”

 ดังนั้นจึงสมควรแล้วที่พิธีกรรมจารีตโรมันต้องการให้เราย้ำว่า “ข้าแต่พระเจ้า ทรงเมตตาเทอญ” เพียงจุดเริ่มต้นของพิธีมิสซา เมื่อบุคคลหนึ่งไปถึงวัดในวันอาทิตย์หลังจากเดินมาบนถนนที่เต็มไปด้วยฝุ่น เขาจะพยายามสลัดฝุ่นออกไปจากรองเท้าให้หมดก่อนจะเข้าไปในวัด เมื่อทำเช่นนั้นได้แล้ว เขาคงไม่ใช้เวลาทั้งหมดในวัดมองดูรองเท้าว่ายังมีเศษดินติดอยู่หรือไม่ แต่เขาจะเทความสนใจทั้งหมดไปที่พระแท่นที่ซึ่งพระสงฆ์กำลังเฉลิมฉลองธรรมล้ำลึกอันยิ่งใหญ่ การทำสิ่งอื่นใดคงไม่ใช่เรื่องฉลาด

 พิธีมิสซาสำหรับวันอาทิตย์ที่ 26 ในเทศกาลธรรมดาในปีพิธีกรรม เริ่มต้นด้วยบทภาวนาที่พระสันตะปาปาฟรานซิส อ้างถึงในสมณโองการสำหรับปีแห่งเมตตาธรรมว่า “พระองค์ทรงสำแดงพระอานุภาพโดยการให้อภัย และทรงพระเมตตา” นี่คือคำรับรองที่ดึงดูดความสนใจของนักเทววิทยาเสมอมาเพราะความอาจหาญ บางทีการให้อภัยอาจเป็นการแสดงพระสรรพานุภาพของพระเจ้าได้ชัดเจนกว่าการเนรมิตสร้างสรรพสิ่งเสียอีก เพราะการให้อภัยนี้ดึงมนุษย์ออกมาจากความเปล่า ที่ลึกยิ่งกว่าความเปล่าที่เกิดจากการไม่มีชีวิต การให้อภัยของพระเจ้าดึงมนุษย์ออกจากบาป ซึ่งตัดขาดเราจากพระเจ้า ผู้ทรงเป็นต้นกำเนิดและปฐมเหตุของการเป็นตัวเป็นตนของเรา

 นับตั้งแต่สภาสังคายนาวาติกันครั้งที่ 2 พิธีกรรมเสนอวิธีหนึ่งให้เราเฉลิมฉลองความเมตตาของพระเจ้าด้วยบทภาวนาขอบพระคุณสองบท หัวข้อของบทแรกคือ “การคืนดีคือการกลับไปหาพระบิดา” หัวข้อของบทที่สองคือ “การคืนดีกับพระเจ้าเป็นรากฐานของสันติสุขท่ามกลางมวลมนุษย์” แต่ละบทเสนอจุดเริ่มต้นสำหรับสั่งสอนเรื่องความเมตตาของพระเจ้าตลอดประวัติศาสตร์ความรอดพ้น

2. วันฉลองพระเมตตา

 หลังจากพระสันตะปาปา ยอห์น ปอล ที่ 2 ได้เผยแพร่สมณสาสน์เกี่ยวกับพระเจ้าเรื่อง Dives in misericordia (บริบูรณ์ด้วยพระเมตตา) เมื่อวันที่ 30 พฤศจิกายน 1980 พระองค์ทรงสถาปนาวันฉลองพระเมตตา ให้ฉลองกันในวันอาทิตย์หลังวันอาทิตย์ปัสกา ความคิดเกี่ยวกับวันฉลองนี้มาจากการประจักษ์ของพระเยซูเจ้าเป็นส่วนตัวแก่นักบุญโฟสตินา โควาลสกา (1925-1938) และกิจศรัทธาต่อพระเมตตา พ่อจะพยายามอธิบายความหมายอันลึกซึ้งของการฉลองนี้ทั้งด้านเทววิทยาและการอภิบาล และบอกว่าการฉลองนี้สามารถส่งเสริมให้พระศาสนจักรประกาศพระวรสารครั้งใหม่อย่างมีชีวิตชีวาได้อย่างไร

 พระศาสนจักรสถาปนาวันฉลองพระคริสตวรกาย วันฉลองพระหฤทัยศักดิ์สิทธิ์ของ พระเยซูเจ้า และวันฉลองอื่น ๆ เพราะพระศาสนจักรได้รับสารที่มอบให้แก่บางคนเป็นส่วนตัว ดังนั้นจึงรวมสารเหล่านี้ไว้ในบริบทของการเผยแสดงทั้งหมดและในประวัติศาสตร์ความรอดพ้น พระศาสนจักรทำเช่นเดียวกันนี้กับวันฉลองพระเมตตา เพื่อให้เข้าใจความหมายที่พระสันตะปาปา ยอห์น ปอล ที่ 2 ทรงมุ่งหมายจะมอบให้แก่วันฉลองนี้ เราต้องพิจารณาสมณสาสน์ของพระองค์ประกอบด้วย ซึ่งสำคัญไม่ยิ่งหย่อนไปกว่าการเผยแสดงของพระเยซูเจ้าแก่นักบุญโฟสตินา

 ผู้มีอำนาจสั่งสอนในพระศาสนจักรเสนอให้แสดงความศรัทธาต่อพระคริสตเจ้าภายในพระตรีเอกภาพ พระเจ้าที่พระสันตะปาปา ยอห์น ปอล ที่ 2 บรรยายไว้ใน “บริบูรณ์ด้วยพระเมตตา” ไม่ใช่พระบุคคลของพระเยซูเจ้าที่แยกออกมาต่างหาก แต่เป็นพระเจ้าทั้งสามพระบุคคล และโดยเฉพาะพระเจ้าพระบิดา สมณสาสน์ฉบับนี้เริ่มต้นโดยกล่าวว่า “ผู้ที่พระเยซูคริสตเจ้าทรงเปิดเผยแก่เราว่าเป็นพระบิดา ทรงเป็นพระเจ้าผู้ทรงเปี่ยมด้วยความเมตตา (อฟ 2:4) พระบุตรของพระองค์ทรงเผยแสดงพระบิดาในพระองค์เอง และทรงทำให้เรารู้จักพระองค์ (เทียบ ยน 1:18; ฮบ 1:1)”

 พระเยซูเจ้าผู้ทรงถูกตรึงกางเขนและกลับคืนพระชนม์ชีพ ผู้ที่เราเพ่งพินิจภาพของพระองค์ในวันฉลองนี้ ไม่ใช่จุดเริ่มต้น แต่ทรงเป็นบั้นปลายของประวัติศาสตร์ของพระเมตตา พระองค์คือการเผยแสดงความเมตตาที่ลึกล้ำจนต้นกำเนิดของความเมตตานี้อยู่ในพระหฤทัยของพระบิดา ภายในพระตรีเอกภาพ เมื่อพระสันตะปาปา ยอห์น ปอล ที่ 2 ทรงสถาปนาวันฉลองนี้ พระองค์ทรงแสดงแก่นแท้ของการเผยแสดงที่นักบุญโฟสตินาได้รับ ทรงระบุพระดำรัสหนึ่งที่พระเยซูเจ้าตรัสแก่นักบุญโฟสตินา ที่อธิบายพระดำรัสอื่น ๆ ทั้งหมดว่า “เราปรารถนาให้วันอาทิตย์แรกหลังจากวันปัสกา เป็นวันฉลองพระเมตตา อาศัยพระวจนาตถ์ เราได้ทำให้ห้วงลึกแห่งความเมตตาอันสุดจะหยั่งได้ของเราเป็นที่รู้จัก”

 บุคคลที่จะพูดเช่นนี้ได้ต้องเป็นพระเจ้าพระบิดาเท่านั้น เมื่อมองในแง่นี้ ทั้งวันฉลองและกิจศรัทธาต่อพระเมตตาสามารถเป็นเครื่องมือล้ำค่าให้พระศาสนจักรใช้ประกาศพระวรสารได้ และสามารถช่วยเราให้เปลี่ยนความคิดผิด ๆ เกี่ยวกับพระเจ้าพระบิดา ที่ฝังรากลึกในระดับใต้จิตสำนึกของมนุษย์ และบางทีอาจเป็นสาเหตุให้ผู้ไม่มีความเชื่อทั้งหลายปฏิเสธพระเจ้า

 แต่วันฉลองพระเมตตาก็มีข้อจำกัด เพราะเป็นวันฉลองที่ไม่มีพิธีกรรมเป็นของตนเอง ไม่มีใครคิดจะเปลี่ยนลักษณะและเนื้อหาพิธีกรรมของวันอาทิตย์แรกหลังวันปัสกา ซึ่งก็ถูกต้องแล้วเรามีบทอ่านที่เรียงลำดับและเชื่อมโยงกับวันอาทิตย์หลังปัสกา เช่นการปรากฏพระองค์ของพระเยซูเจ้าในห้องชั้นบน และเหตุการณ์ระหว่างพระองค์และโทมัส แทนที่จะเป็นวันฉลองใหม่ การฉลองพระเมตตากลับเพิ่มนัยสำคัญพิเศษให้แก่วันอาทิตย์หนึ่งในปีพิธีกรรม

 แต่วันฉลองความรักอันเปี่ยมเมตตาของพระคริสตเจ้าอย่างแท้จริงก็ยังคงเป็นวันฉลองพระหฤทัยศักดิ์สิทธิ์ของพระเยซูเจ้า ที่ฉลองกันในวันศุกร์หลังวันฉลองพระกายและพระโลหิตของพระคริสตเจ้า เนื่องจากวันฉลองนี้ไม่ตรงกับวันอาทิตย์ จึงยังมีลักษณะพิเศษ คือ เป็นวันฉลองสำหรับ “เพื่อนสนิท” บทอ่านสำหรับวันฉลองไม่ว่าจากพิธีกรรมทำวัตร (ข้อความจากนักบุญโบนาเวนตูรา เกี่ยวกับพระหฤทัยที่ถูกแทงของพระคริสตเจ้า อันเป็นที่หลบภัยของวิญญาณอันเป็นที่รักของพระองค์) หรือจากพิธีบูชาขอบพระคุณ ได้ถูกคัดเลือกมาอย่างเหมาะสมโดยเฉพาะ

 เรารู้ว่าพระคัมภีร์ถือว่าศูนย์กลางของบุคคลหนึ่งคือหัวใจ ข้อความที่เหมาะสมที่สุดสำหรับความรักอันอ่อนโยนและเปี่ยมด้วยความเมตตาของพระเจ้าในพันธสัญญาเดิมก็กล่าวถึงพระหฤทัยของพระเจ้า เมื่อเราก้าวออกจากพันธสัญญาเดิม เข้าสู่พันธสัญญาใหม่ จึงเหมือนกับก้าวออกจากอุปมาและเข้าสู่ความเป็นจริง และพระหฤทัยของพระเจ้าได้กลายเป็นพระหฤทัยที่มีเนื้อหนังอย่างมนุษย์ด้วย

 หลังจากพระบุตรเสด็จมารับธรรมชาติมนุษย์ พระหฤทัยได้กลายเป็นสัญลักษณ์แท้สำหรับเรา – สัญลักษณ์และความเป็นจริงรวมกัน – เพราะเรารู้ว่าพระคริสตเจ้าทรงมีหัวใจมนุษย์ และมีหัวใจมนุษย์ดวงหนึ่งกำลังเต้นอยู่ภายในพระตรีเอกภาพ ถ้าพระคริสตเจ้าทรงกลับคืนพระชนม์ชีพจากบรรดาผู้ตายจริง พระหฤทัยของพระองค์ก็กลับคืนชีพจากบรรดาผู้ตายเช่นกัน แต่มีชีวิตอยู่เหมือนส่วนอื่น ๆ ของพระกายของพระองค์ ในมิติที่แตกต่างจากเมื่อก่อน (จิตและไม่ใช่เนื้อหนัง) แต่ก็มีชีวิตจริง ๆ ถ้าลูกแกะมีชีวิตอยู่ในสวรรค์ “ลูกแกะนั้นทรงยืนอยู่ประหนึ่งถูกประหารแล้ว” (วว 5:6) หัวใจของพระองค์ก็ต้องอยู่สถานภาพเดียวกันด้วย นี่คือหัวใจที่ถูกแทง แต่ยังคงมีชีวิต หัวใจที่ถูกแทงตลอดนิรันดร เพราะพระหฤทัยดวงนี้มีชีวิต

 บางทีความมั่นใจเช่นนี้เป็นสิ่งที่ขาดหายไป(หรือไม่แสดงออกอย่างเพียงพอ) ในการนมัสการพระหฤทัยศักดิ์สิทธิ์ และทำให้สมควรได้รับการฟื้นฟูและกระตุ้นการนมัสการนี้ พระหฤทัยศักดิ์สิทธิ์ไม่ได้เป็นเพียงหัวใจที่เต้นอยู่ในพระอุระของพระคริสตเจ้าเมื่อพระองค์ยังอยู่บนโลกนี้ และถูกแทงบนไม้กางเขน และพระองค์ยังประทับอยู่ท่ามกลางเราอย่างถาวรโดยเฉพาะในศีลมหาสนิท หัวใจดวงนั้นมีชีวิตไม่เพียงอาศัยความศรัทธาของเรา แต่มีชีวิตในความเป็นจริงทั้งในอดีตและปัจจุบันด้วย

 หัวใจเป็นเครื่องจักรขับเคลื่อนทุกสิ่งในร่างกายมนุษย์ ถ้าหัวใจหยุดทำงาน ทุกสิ่งก็หยุดทำงานตามไปด้วย หัวใจนำเลือดที่นำพาสิ่งสกปรกในร่างกายไปฟอกในปอด และส่งเลือดที่ฟอกจนสะอาดแล้วแจกจ่ายไปยังทุกอวัยวะของร่างกาย พระหฤทัยของพระคริสตเจ้าก็ทำงานทั้งหมดนี้ในพระกายทิพย์ของพระองค์ ซึ่งหมายถึงพระศาสนจักร นับตั้งแต่นักบุญออกัสตินเป็นต้นมา เรากล่าวว่าพระจิตเจ้าทรงเป็นวิญญาณของพระศาสนจักร แต่มีสองสิ่งที่เกิดขึ้นพร้อมกัน พระจิตเจ้าทรงเป็นน้ำและโลหิตที่หลั่งไหลออกมาจากสีข้างของพระคริสตเจ้า

 ลัทธิยันเซ็นเป็นเหตุผลที่พระศาสนจักรสถาปนาความศรัทธาต่อพระหฤทัย แม้ว่าลัทธินี้จะล่มสลายไปแล้ว แต่ความศรัทธาต่อพระหฤทัยศักดิ์สิทธิ์ยังทำงานไม่เสร็จสิ้น และในวันนี้ ยังเป็นยาถอนพิษขนานเอกสำหรับความนิยมสาระ เหตุผล และพิธีรีตอง ที่กัดกร่อนเทววิทยาและความเชื่อได้มาก หัวใจที่กำลังเต้นเป็นสิ่งที่จำแนกความแตกต่างระหว่างความเป็นจริงที่มีชีวิต ออกจากแนวคิดเกี่ยวกับความเป็นจริงนั้น แนวคิดที่รวมไว้ด้วยทุกสิ่งเกี่ยวกับบุคคลหนึ่ง ยกเว้นหัวใจที่กำลังเต้นของบุคคลนั้น

3. รื้อฟื้นความหมายของการฉลอง “ในพระจิตเจ้า”

 เพื่อให้การฉลองความเมตตาทั้งสองนี้มีศักยภาพที่จะบันดาลความศักดิ์สิทธิ์และประกาศพระวรสาร การฉลองทั้งสองนี้ต้องได้รับการ “รื้อฟื้นในพระจิตเจ้า” เพื่อให้หลุดพ้นจากการตีความอย่างมีอคติ และการบิดเบือน เนื่องจากเราไม่สามารถรักษาความบริสุทธิ์และความหลากหลายของสิ่งต่างๆ ของพระเจ้าไว้ได้ เพลงบทหนึ่งสำหรับวันฉลองพระหฤทัยศักดิ์สิทธิ์ อ้างถึง สดด 33:11 ที่กล่าวถึง “ความคิดในพระหฤทัยสำหรับคนทุกยุคสมัย” ความคิดในพระหฤทัยของพระองค์ไม่เปลี่ยนแปลง แต่คนในแต่ละยุคสมัยเปลี่ยนไป

 การฉลองความเมตตาของพระเจ้าจำเป็นต้องได้รับการฟื้นฟูในสองด้าน ด้านหนึ่งคือความหมายและตำแหน่งของ “การปฏิบัติกิจศรัทธา” ที่เกี่ยวข้องกับการฉลอง คือ วันศุกร์ต้นเดือนสำหรับการฉลองพระหฤทัยศักดิ์สิทธิ์ และการทำนพวารและสวดสายประคำพระเมตตาสำหรับการฉลองพระเมตตา ถ้าไม่มีคำสั่งสอนที่หนักแน่นและมีเหตุผล ย่อมเสี่ยงที่จะทำให้ประชาชนเชื่อว่าความเมตตาของพระเจ้าเป็นรางวัลสำหรับการปฏิบัติกิจศรัทธาดังกล่าว เช่น ถ้าคุณทำอย่างนี้และอย่างนั้น คุณจะได้รับสิ่งนี้และสิ่งนั้น ในตัวเราทุกคนมีแนวโน้มที่ต้องการ “จ่ายค่าไถ่ของตนแด่พระเจ้า” (สดด 49:7) ซึ่งพลิกความสัมพันธ์ระหว่างความเชื่อและผลงาน กิจศรัทธาก็เหมือนกับ “ผลงานที่ดี” ทั้งปวงที่จะเป็นสิ่งชอบธรรมและศักดิ์สิทธิ์ถ้าเรามองว่าเป็นการตอบสนองต่อพระหรรษทาน และไม่ใช่การทำเพื่อแลกกับพระหรรษทาน

 กิจศรัทธาดังกล่าวเป็นเครื่องมือให้คนจำนวนมากแสดงความเชื่อและความศรัทธาของเขา ดังนั้นจึงไม่สามารถโยนทิ้งไปได้ง่ายๆ แต่ควรนำกลับไปอยู่ในตำแหน่งที่ถูกต้อง พร้อมกับอธิบายว่าความเมตตาของพระเจ้าปราศจากเงื่อนไขเสมอ และจะมีผลตามมาเสมอเช่นกัน แต่สัตบุรุษไม่ควรทึกทักว่า “ถ้าคุณสวดบทภาวนาเหล่านี้ตามจำนวนที่กำหนดและอย่างถูกต้อง พระเจ้าจะให้อภัยคุณ จะทรงปรานีคุณ คุณจะได้เข้าสวรรค์ทันที เป็นต้น” แต่เราควรเชื่อว่า “พระเจ้าประทานอภัยและความเมตตาแก่คุณแล้ว จงขอบพระคุณพระองค์ สรรเสริญพระองค์ และถวายพรแด่พระองค์เพราะสิ่งที่คุณได้รับเถิด ให้เราปฏิบัติอย่างที่พระศาสนจักรภาวนาใน “บทสิริโรจนา” ว่า “ขอสรรเสริญพระองค์ ขอถวายพรแด่พระองค์ ขอกราบนมัสการพระองค์ ขอถวายพระเกียรติแด่พระองค์ ขอขอบพระคุณ เพราะพระองค์ทรงพระเกียรติเลอเลิศ” พระเจ้าไม่ทรงใช้หลักการว่า “เราให้เพื่อท่านจะให้” และเราก็ไม่ควรทำเช่นนี้กับพระองค์ แต่สิ่งที่เราควรทำคือ “ข้าพเจ้าถวายเพราะข้าพเจ้าได้รับมา เพราะพระองค์ได้ประทานแก่ข้าพเจ้า”

Meditatio : มองชีวิตของเราโดยมีพระวาจานำทาง

 เราได้เห็นแล้วว่าความเมตตาของพระเจ้าไม่ได้เป็นเพียง agape แต่เป็น eros ด้วย ไม่ได้เป็นเพียงการให้อภัยบาป แต่ยังเป็นความอ่อนโยนและความรักจากภายในพระองค์อีกด้วย ในหนังสือประกาศก และในเพลงซาโลมอน เราเห็นความรักที่แรงกล้าและหวงแหน อาจกล่าวได้ว่าพระเจ้าไม่เพียงแต่แสดงความรักเมตตาต่อเรา แต่ทรงรักเราและทรงปรารถนาเรา ดูเหมือนว่าพระองค์ทรงมีความสุขไม่ได้ถ้าปราศจากเรา พระองค์จึงทรงต้องการให้เรารักพระองค์ในลักษณะเดียวกันด้วย

 เราไม่สามารถรักพระเจ้าด้วยความรักเปี่ยมเมตตา เมื่อเราเข้าใจว่าความเมตตาคือการให้อภัย (เราจะให้อภัยพระเจ้าสำหรับอะไรได้) แต่เราสามารถรักพระองค์ด้วยความรักเปี่ยมเมตตาในความหมายว่าเป็นความรักอย่างจริงใจ จนสามารถทำให้เราถึงกับหลั่งน้ำตาได้ เป็นความรักที่เกิดจากความกตัญญูอย่างสุดหัวใจ

 ขอให้วันฉลองความเมตตาของพระเจ้าช่วยให้เราระลึกถึงทุกสิ่งเหล่านี้

**Oratio (**ช่วงสนทนากับพระเจ้าหลังจากที่ได้อ่านพระวาจาและอ่านชีวิตของเราแล้ว**)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Contemplatio (อยู่กับพระวาจา)

ร้องเรียกพระเยซูเจ้าว่า “โอรสของกษัตริย์ดาวิด โปรดเมตตาเราเถิด” (มธ 9:27)

ให้เราใคร่ครวญประโยคนี้ โดยพูดซ้ำบ่อยๆ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Communicatio (นำพระวาจาไปปฏิบัติ)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

@@@@@@@@@